CELEX: 32005D0923
Language: hr
Date: 2005-12-02 00:00:00
Title: 2005/923/EZ: Odluka Vijeća od 2. prosinca 2005. o potpisivanju Protokola o zaštiti tla, Protokola o energetici i Protokola o turizmu Alpske konvencije u ime Europske zajednice

11/Sv. 37
            
            
               HR
            
            
               Službeni list Europske unije
            
            
               175
            
         32005D0923
   
               L 337/27
            
            
               SLUŽBENI LIST EUROPSKE UNIJE
            
         ODLUKA VIJEĆA
   od 2. prosinca 2005.
   o potpisivanju Protokola o zaštiti tla, Protokola o energetici i Protokola o turizmu Alpske konvencije u ime Europske zajednice
   (2005/923/EZ)
   VIJEĆE EUROPSKE UNIJE,
   uzimajući u obzir Ugovor o osnivanju Europske zajednice, a posebno njegov članak 175. stavak 1., u vezi s prvom rečenicom članka 300. stavka 2. podstavka 1.,
   uzimajući u obzir prijedlog Komisije,
   budući da:
   
               (1)
            
            
               Konvencija o zaštiti Alpa (Alpska konvencija) sklopljena je u ime Zajednice Odlukom Vijeća 96/191/EZ (1).
            
         
               (2)
            
            
               Protokol o zaštiti tla, Protokol o energetici i Protokol o turizmu Alpske konvencije predstavljaju važan korak u provedbi Alpske konvencije i Zajednica je privržena ciljevima te Konvencije.
            
         
               (3)
            
            
               Prekogranični gospodarski, socijalni i ekološki problemi Alpa ostaju glavni izazov u ovom krajnje osjetljivom području.
            
         
               (4)
            
            
               U alpskoj bi regiji trebalo promicati i jačati politike Zajednice, posebno u prioritetnim područjima 6. akcijskog programa za okoliš (2).
            
         
               (5)
            
            
               Te bi protokole trebalo potpisati i odobriti priložene izjave,
            
         ODLUČILO JE:
   Članak 1.
   Ovime se u ime Zajednice odobrava potpisivanje Protokola o zaštiti tla, Protokola o energetici i Protokola o turizmu Alpske konvencije sastavljene u Salzburgu 7. studenoga 1991., podložno sklapanju tih protokola.
   Tekst protokola i pripadajućih izjava priložen je ovoj Odluci.
   Članak 2.
   Ovime se ovlašćuje predsjednik Vijeća da odredi osobu odnosno osobe koje će biti ovlaštene potpisati protokole iz članka 1. u ime Zajednice, podložno njihovom sklapanju, i položiti izjave.
   
      Sastavljeno u Bruxellesu 2. prosinca 2005.
      
         
            Za Vijeće
         
         
            Predsjednica
         
         M. BECKETT
      
   
   
      (1)  SL L 61, 12.3.1996., str. 31.
   
      (2)  SL L 242, 10.9.2002., str. 1.
   IZJAVE EUROPSKE ZAJEDNICE
   
      Izjava Europske zajednice o članku 12. stavku 3. Protokola o zaštiti tla Alpske konvencije
   
   Europska komisija ističe da se članak 12. stavak 3. Protokola o zaštiti tla treba tumačiti u skladu s postojećim zakonodavstvom Zajednice, posebno s Direktivom Vijeća 86/278/EEZ od 12. lipnja 1986. o zaštiti okoliša, posebno tla, kod upotrebe mulja iz uređaja za pročišćavanje otpadnih voda u poljoprivredi (1). Mišljenje je Europske komisije da mulj može imati vrijedna agronomska svojstva i može se koristiti u poljoprivredi, pod uvjetom da se pravilno koristi. Njegova upotreba ne smije ugroziti kvalitetu tla niti poljoprivrednih proizvoda, kako se navodi u uvodnoj izjavi 7. te Direktive, niti smije dovesti do štetnih učinaka za čovjeka (izravnih i neizravnih posljedica po ljudsko zdravlje), životinje, biljke i okoliš, kako se navodi u uvodnoj izjavi 5. i članku 1. te Direktive. Mulj se smije koristiti u slučajevima kada je to od koristi za tlo ili za dohranu usjeva ili biljaka.
   
      Izjava Europske zajednice o članku 17. stavku 2. Protokola o zaštiti tla Alpske konvencije
   
   Članak 17. stavak 2. Protokola o zaštiti tla treba se tumačiti u skladu sa zakonodavstvom Zajednice i na način koji će osiguravati izradu i primjenu planova gospodarenja otpadom za predobradu, obradu i odlaganje otpada i preostalih materijala kako bi se izbjeglo zagađenje tla i osigurala usklađenost ne samo s okolišem, već i sa zdravljem ljudi.
   
      Izjava Europske zajednice o članku 19. stavku 2. i članku 21. stavku 2. Protokola o zaštiti tla Alpske konvencije
   
   U pogledu članka 19. stavka 2. i članka 21. stavka 2. Protokola o zaštiti tla, zajednički motriteljski sustav trebao bi kada je to primjereno biti usklađen s Globalnim zemaljskim motriteljskim sustavom svih sustava (GEOSS) i voditi računa o bazi podataka koju su države članice uspostavile u skladu sa zakonodavstvom Zajednice o motrenju, prikupljanju podataka i meta podacima.
   
      Izjava o ograničenju Europske zajednice u vezi s člankom 9. Protokola o energetici Alpske konvencije
   
   Članak 9. Protokola o energetici odnosi se na pitanja nuklearne energije. Što se tiče Europske zajednice, zahtjevi iz članka 9. predviđeni su u Ugovoru o osnivanju Europske zajednice za atomsku energiju (Euratom). Odluka o ratifikaciji Alpske konvencije nije bila temeljena na Ugovoru o Euratomu, već isključivo na Ugovoru o Europskoj zajednici. Slijedom toga, Europsku zajednicu neće obvezivati članak 9. Protokola o energetici kad taj Protokol stupi na snagu u Zajednici.
   
      (1)  SL L 181, 4.7.1986., str. 6.